CELEX: 62015TN0712
Language: el
Date: 2015-12-03 00:00:00
Title: Υπόθεση T-712/15: Προσφυγή της 3ης Δεκεμβρίου 2015 — Crédit Mutuel Arkéa κατά ΕΚΤ

15.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 59/33
            
         Προσφυγή της 3ης Δεκεμβρίου 2015 — Crédit Mutuel Arkéa κατά ΕΚΤ
   (Υπόθεση T-712/15)
   (2016/C 059/38)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Crédit Mutuel Arkéa (Le Relecq-Kerhuon, Γαλλία) (εκπρόσωπος: H. Savoie, δικηγόρος)
   
      Καθής: Ευρωπαϊκή Κεντρική Τράπεζα (ΕΚΤ)
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Κεντρικής Τράπεζας της 5ης Οκτωβρίου 2015 (ECB/SSM/2015 — 9695000CG7B8NLR5984/28) περί καθορισμού των εφαρμοστέων στον όμιλο Crédit Mutuel απαιτήσεων προληπτικής εποπτείας.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τρεις λόγους.
   
               1.
            
            
               Ο πρώτος λόγος αντλείται από το ότι η απόφαση της Ευρωπαϊκής Κεντρικής Τράπεζας της 5ης Οκτωβρίου 2015 (στο εξής: απόφαση) δεν είναι σύννομη, καθόσον παραβιάζει τις διατάξεις του ευρωπαϊκού δικαίου οι οποίες περιορίζουν την αρμοδιότητα της ΕΚΤ στον τομέα της προληπτικής εποπτείας μόνον στα χρηματοπιστωτικά ιδρύματα. Ο λόγος αυτός διαιρείται σε τέσσερα σκέλη.
               
                           —
                        
                        
                           Το πρώτο σκέλος αφορά το ότι το εφαρμοζόμενο στην ΕΚΤ δίκαιο στον τομέα της τραπεζικής εποπτείας περιορίζει αυστηρώς την αρμοδιότητά της μόνον στα χρηματοπιστωτικά ιδρύματα και λοιπούς χρηματοοικονομικούς οργανισμούς.
                        
                     
                           —
                        
                        
                           Το δεύτερο σκέλος αφορά το ότι η Confédération nationale du Crédit Mutuel (CNCM) δεν είναι χρηματοπιστωτικό ίδρυμα και η εκ μέρους της ΕΚΤ εποπτεία της Crédit Mutuel δεν μπορεί να λάβει χώρα στο επίπεδο της CNCM.
                        
                     
                           —
                        
                        
                           Το τρίτο σκέλος αφορά το ότι η αδυναμία της ΕΚΤ να ασκεί επί της CNCM εξουσία προληπτικής εποπτείας επιβεβαιώνεται από το ότι δεν διαθέτει καμία εξουσία επιβολής κυρώσεων, όπως αναγνωρίζει και η ΕΚΤ.
                        
                     
                           —
                        
                        
                           Το τέταρτο σκέλος αφορά το ότι, ελλείψει εξουσίας επιβολής ουδενός μέτρου στην CNCM, ανεπιτυχώς και εσφαλμένως κατά νόμον η απόφαση θα επέβαλε διορθωτικά μέτρα στον όμιλο Crédit Mutuel, ο οποίος δεν έχει καμία νομική υπόσταση.
                        
                     
         
               2.
            
            
               Δεύτερος λόγος, ο οποίος αντλείται από το ότι η απόφαση πρέπει επίσης να ακυρωθεί, για τον λόγο ότι παρανόμως κρίνει ότι το σύνολο της Crédit Mutuel συνιστά όμιλο κατά την έννοια των ευρωπαϊκών διατάξεων που εφαρμόζονται στον τομέα της προληπτικής εποπτείας. Ο λόγος αυτός διαιρείται σε τρία σκέλη:
               
                           —
                        
                        
                           Το πρώτο σκέλος αφορά το ότι η τιθέμενη από την ευρωπαϊκή νομοθεσία γενική αρχή έγκειται, αφενός, σε προληπτική εποπτεία των χρηματοπιστωτικών ιδρυμάτων σε ατομική βάση και, αφετέρου, σε ολοκληρωμένη εποπτεία σε επίπεδο ομίλων του αλληλασφαλιστικού τομέα βάσει της υπόθεσης ότι μπορούν να εξομοιωθούν με μία ενιαία οντότητα.
                        
                     
                           —
                        
                        
                           Το δεύτερο σκέλος αφορά το ότι δεν πληρούνται οι νομικές προϋποθέσεις που θέτει η ευρωπαϊκή νομοθεσία βάσει των οποίων καθίσταται δυνατή η ολοκληρωμένη προληπτική εποπτεία σε επίπεδο τραπεζικών ομίλων.
                        
                     
                           —
                        
                        
                           Το τρίτο σκέλος αφορά το ότι δεν πληρούται εν προκειμένω καμία από τις τρεις προϋποθέσεις βάσει των οποίων καθίσταται δυνατή η ολοκληρωμένη προληπτική εποπτεία στο επίπεδο του συνόλου του Crédit Mutuel.
                        
                     
         
               3.
            
            
               Τρίτος λόγος, ο οποίος αντλείται από το ότι η απόφαση πρέπει επίσης να ακυρωθεί καθόσον αυξάνει παρανόμως από 8 % σε 11 % την απαίτηση υπάρξεως ιδίων βασικών πόρων της κατηγορίας 1 η οποία εφαρμόζεται στον όμιλο Crédit Mutuel Arkéa. Ο λόγος αυτός διαιρείται σε δύο σκέλη:
               
                           —
                        
                        
                           Το πρώτο σκέλος αφορά το ότι η απόφαση ενέχει πλάνη περί το δίκαιο.
                        
                     
                           —
                        
                        
                           Το δεύτερο σκέλος αφορά το ότι η απόφαση ενέχει επίσης πλάνη εκτιμήσεως.